钦定古今图书集成/明伦汇编/交谊典/第081卷 > 性理会通 > 《责善》明·王守仁
## 钦定古今图书集成/明伦汇编/交谊典/第081卷 > 性理会通 > 《责善》明·王守仁

责善朋友之道，然须忠告而善道之。悉其忠爱，致其
婉曲，使彼闻之而可从，绎之而可改，有所感而无所
怒，乃为善耳。若先暴白其过恶，痛毁极诋，使无所容，
彼将发其愧耻愤恨之心，虽欲降以相从，而势有所
不能，是激之而使为恶矣。故凡讦人之短，攻发人之
阴私以沽直者，皆不可以言责善。虽然，我以是而施
于人，不可也，人以是而加诸我，凡攻我之失者，皆我
师也，安可以不乐受而心感之乎？某于道未有所得，
其学卤莽耳。谬为诸生，相从于此，每终夜以思，恶且
未免，况于过乎？人谓事师无犯无隐，而遂谓师无可
谏，非也。谏师之道，直不至于犯，而婉不至于隐耳。使
吾而是也，因得以明其是；吾而非也，因得以去其非。
盖教学相长也。诸生责善当自吾始。